
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2024[footnoteRef:1], [1:  	Ú. v. EÚ L, 2024/207, 22.2.2024, ELI: http://data.europa.eu/eli/budget/2024/207/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2024 (COM(2025)0359 – C10‑0150/2025)[footnoteRef:2], [2:  	Ú. v. EÚ C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	so zreteľom na výročnú správu Európskeho hospodárskeho a sociálneho výboru o vnútorných auditoch vykonaných v roku 2024 pre orgán udeľujúci absolutórium,
–	so zreteľom na výročnú správu Dvora audítorov o plnení rozpočtu za rozpočtový rok 2024 spolu s odpoveďami inštitúcií[footnoteRef:3], [3:  	Ú. v. EÚ C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	so zreteľom na vyhlásenie o vierohodnosti vedenia účtov a zákonnosti a správnosti príslušných operácií[footnoteRef:4], ktoré poskytol Dvor audítorov za rozpočtový rok 2024 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0059/2026),
1.	udeľuje generálnej tajomníčke Európskeho hospodárskeho a sociálneho výboru absolutórium za plnenie rozpočtu Európskeho hospodárskeho a sociálneho výboru za rozpočtový rok 2024;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Európskemu hospodárskemu a sociálnemu výboru, Rade, Komisii a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu z 29. apríla 2026 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2024, oddiel VI – Európsky hospodársky a sociálny výbor (2025/2151(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2024, oddiel VI – Európsky hospodársky a sociálny výbor,
–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0059/2026),
A.	keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;
B.	keďže Európsky hospodársky a sociálny výbor (ďalej len „výbor“) je poradným orgánom Únie, ktorý poskytuje fórum na konzultácie, dialóg a konsenzus medzi zástupcami rôznych hospodárskych, sociálnych a občianskych zložiek organizovanej občianskej spoločnosti z členských štátov;
C.	keďže výbor prispieva k rozhodovaciemu procesu Únie a tým, že zabezpečuje prepojenie medzi politikami Únie a hospodárskou, sociálnou a občianskou situáciou, plní svoje poslanie lepšej tvorby práva, participatívnej demokracie a presadzovania hodnôt Únie;
D.	keďže Komisia alebo Rada je v niektorých prípadoch povinná výbor konzultovať a výbor môže prijímať stanoviská aj z vlastnej iniciatívy, pričom má široký priestor na postúpenie, ako sa vymedzuje v zmluvách, čo mu umožňuje konzultovať s Európskym parlamentom;
E.	keďže komisia pre finančné a rozpočtové záležitosti (CAF) pôsobiaca pri výbore je dozorným orgánom výboru, pokiaľ ide o všetky rozpočtové postupy, a najmä o vypracovanie odhadov rozpočtu, plnenie rozpočtu, výročnú správu o činnosti, absolutórium a prijatie následných opatrení k výročnej správe Dvora audítorov;
F.	keďže v posledných rokoch výbor konzistentne prijímal iniciatívy na prilákanie a udržanie kvalifikovaných pracovníkov, optimalizáciu svojej organizačnej štruktúry a pracovných metód a podporu ohľaduplného pracovného prostredia v kontexte obmedzeného rozpočtu;
G.	keďže v roku 2024 výbor vymenoval novú generálnu tajomníčku, ktorej úlohou je zvýšiť účinnosť, dosah a relevantnosť výboru;
H.	keďže výbor začal v roku 2024 proces transformácie s cieľom byť organizáciou, ktorá má vplyv a zlepšuje postavenie svojich členov v záujme posilnenia a ochrany hlasu organizovanej občianskej spoločnosti;
I.	keďže podľa článkov 300 a 304 Zmluvy o fungovaní Európskej únie je Európsky hospodársky a sociálny výbor poradný orgán, ktorého hlavným mandátom je vydávať stanoviská;
1.	poznamenáva, že rozpočet výboru patrí do okruhu 7 VFR (Európska verejná správa), ktorý v roku 2024 predstavoval celkovo 13,3 miliardy EUR, t. j. 6,9 % rozpočtových výdavkov Únie; konštatuje, že rozpočet výboru v roku 2024 predstavoval 1,50 % rozpočtových prostriedkov okruhu 7 VFR, čo predstavuje nárast oproti 1,29 % v roku 2023;
2.	konštatuje, že Európsky dvor audítorov (ďalej len „Dvor audítorov“) vo svojej výročnej správe za rozpočtový rok 2024 (ďalej len „správa Dvora audítorov“) preskúmal vzorku 70 transakcií v oddiele Administratíva, teda rovnaký počet ako v roku 2023; keďže Dvor audítorov ďalej uvádza, že administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2024 predstavovali približne 69 % celkových administratívnych výdavkov, a výdavky na budovy, zariadenie, energie, komunikáciu a informačné technológie a že z jeho dlhoročnej práce vyplýva, že takéto výdavky sú celkovo nízkorizikové;
3.	konštatuje, že 16 zo 70 (23 %) operácií obsahovalo chyby, ale že Dvor audítorov na základe troch vyčíslených chýb odhaduje, že chybovosť bola pod prahom významnosti; konštatuje, že v správe Dvora audítorov nie sú uvedené žiadne konkrétne problémy týkajúce sa výboru;
Rozpočtové a finančné riadenie
4.	poznamenáva, že konečný schválený rozpočet výboru v roku 2024 bol 164 945 524 EUR, čo v porovnaní s rokom 2023 predstavovalo celkové zvýšenie o 3,90 %; na základe odpovedí výboru na dotazník, ktorý predložil Výbor pre kontrolu rozpočtu v súvislosti s udelením absolutória za plnenie rozpočtu za rok 2024 (ďalej len „dotazník“), konštatuje, že dva rozpočtové riadky výboru, konkrétne riadok 1 2 0 0 (odmeny a príspevky zamestnancov) a riadok 1 0 0 4 (cestovné náhrady a diéty poslancov), tvoria väčšinu rozpočtu výboru, t. j. 65,80 % v roku 2024 oproti 65,58 % v roku 2023;
5.	berie na vedomie posun výboru od prístupu orientovaného na výdavky k riadeniu zdrojov a stanovovaniu priorít, čo sa odráža v strategickom finančnom balíku schválenom predsedníctvom výboru a zavedení stanovovania priorít; konštatuje, že cieľom týchto opatrení je zlepšiť finančné riadenie a zosúladiť rozpočtové rozhodnutia so strategickými cieľmi; berie na vedomie úsilie o zníženie administratívnej záťaže a zefektívnenie procesov v snahe o nákladovú efektívnosť; vyzýva výbor, aby tento prístup ďalej konsolidoval tým, že do svojho ročného finančného cyklu začlení ukazovatele výkonnosti a výhľadové plánovanie;
6.	vyjadruje výboru uznanie za vysokú úroveň plnenia rozpočtu, keď sa čerpanie viazaných rozpočtových prostriedkov v bežnom roku zvýšilo z 98,70 % v roku 2023 na 99,21 % v roku 2024, a to vďaka úspešnému monitorovaniu plnenia rozpočtu, ale aj z dôvodu vysokej miere inflácie, ktorá má vplyv na platy zamestnancov a náklady na budovy; v tejto súvislosti berie na vedomie úsilie výboru o prerozdelenie prostriedkov prostredníctvom rozpočtových presunov v celkovej výške 2 487 139 EUR (čo predstavuje 1,51 % jeho rozpočtu na rok 2024) do rôznych rozpočtových riadkov, pričom najvýraznejšie zvýšenie sa týka prevádzky a údržby softvérových systémov (+ 519 682 EUR) a budov (+ 421 880 EUR); ďalej s uspokojením konštatuje, že miera plnenia platobných rozpočtových prostriedkov v bežnom roku sa zvýšila z 88,12 % v roku 2022 a 90,67 % v roku 2023 na 92,85 % v roku 2024 a priemerný čas platby sa znížil z 20,14 dní v roku 2023 na 16,06 dní v roku 2024, čo je najlepší výsledok výboru od roku 2021; nabáda na pokračovanie efektívneho monitorovania, obmedzovania nákladov a strategického prerozdelenia s cieľom zabezpečiť čo najvýhodnejší pomer ceny a kvality a transparentnosť;
7.	konštatuje, že prenos rozpočtových prostriedkov z roku 2023 do roku 2024 predstavoval 13 827 713 EUR alebo 8,38 % rozpočtu výboru na rok 2024, čo predstavuje zníženie oproti 15 466 316 EUR z predchádzajúceho roka (t. j. 9,74 % rozpočtu výboru na rok 2023); ďalej konštatuje, že miera čerpania rozpočtových prostriedkov prenesených z roku 2023 do roku 2024 bola 84,74 % v roku 2024, čo je menej ako v roku 2023 (t. j. 86,76 %);
8.	berie na vedomie, že 21. júna 2024 Rada prijala nové rozhodnutie o poskytovaní denných príspevkov a náhrade cestovných výdavkov členom výboru a ich náhradníkom, v ktorom sa denný príspevok pre príjemcov, ktorí sa zúčastňujú na osobných schôdzach, stanovuje na 367 EUR (oproti 290 EUR) a denný príspevok pre príjemcov, ktorí sa zúčastňujú na schôdzach na diaľku elektronicky, sa stanovuje na 149 EUR (oproti 145 EUR); na základe informácií z dotazníka konštatuje, že v roku 2024 výbor uhradil za účasť na zasadnutiach na diaľku 259 669 EUR (294 930 EUR v roku 2023), čo zodpovedá 1 744 zasadacím dňom (2 006 zasadacích dní v roku 2023), zatiaľ čo celková suma paušálnych príspevkov vyplatených za osobnú účasť na zasadnutiach v roku 2024 predstavovala 6 579 196 EUR (5 902 963 EUR v roku 2023); vyzýva výbor, aby posilnil transparentnosť a proporcionalitu systému príspevkov za účasť na diaľku s cieľom posilniť dôveru verejnosti, a zdôrazňuje, že finančná kompenzácia za účasť na diaľku musí byť prísne odôvodnená; ďalej poznamenáva, že výbor má zavedený systém na potvrdzovanie skutočnej účasti na zasadnutiach na diaľku elektronicky; domnieva sa, že účasť na diaľku je dôležitým a cenným nástrojom pre moderné inštitúcie, keďže znižuje náklady na zasadnutia a umožňuje širšiu účasť, napr. príspevkom za účasť na diaľku; víta prístup výboru k prideľovaniu príspevkov za účasť na diaľku spravodlivým a primeraným spôsobom, ktorý odráža povinnosti členov a požiadavky na prípravu; pripomína, že členovia výboru nedostávajú za svoj mandát mzdu;
9.	konštatuje, že vlastné útvary výboru uskutočnili 10 rokovacích konaní v hodnote od 15 000 do 60 000 EUR a jedno konanie s jedinou ponukou v rovnakej hodnote, väčšinou na štúdie; konštatuje, že výbor tiež začal šesť verejných obstarávaní (na rámcové zmluvy) so spoločnými službami zdieľanými s Európskym výborom regiónov (ďalej len „VR“), ktoré sa okrem iného týkajú stravovania, logistiky a údržby;
10.	na základe informácií z dotazníka konštatuje, že vplyv ruskej útočnej vojny naďalej vytváral tlak na rozpočet výboru v roku 2024 v dôsledku inflácie a nestability na trhu s energiou, ktoré spôsobili vyššie prevádzkové náklady; berie na vedomie, že v období 2021 – 2024 došlo podľa odhadov k zvýšeniu nákladov na nájomné výboru o + 16,53 % a nákladov na zmluvy o údržbe a bezpečnostných službách o + 15 %; na základe informácií z dotazníka okrem toho konštatuje, že nájomné výboru sa v roku 2024 zvýšilo o 4,7 %, čo je viac ako 2 % limit Komisie pre výdavky nesúvisiace so mzdami; ďalej konštatuje, že náklady výboru na energiu sa znížili z 1 923 391 EUR v roku 2023 na 711 608 EUR v roku 2024; v tejto súvislosti oceňuje úsilie výboru o zefektívnenie jeho činnosti, a to aj prostredníctvom intenzívnejšieho úsilia o úsporu energie; uznáva, že je potrebné, aby všetky inštitúcie, orgány, úrady a agentúry Únie zlepšili svoje rozpočtové riadenie tým, že pri uzatváraní zmlúv s poskytovateľmi služieb zohľadnia aj cenovú volatilitu, najmä v odvetví energetiky;
11.	vyzýva administratívu výboru, aby aktívne identifikovala a vykonávala opatrenia na úsporu nákladov, a to aj prostredníctvom intenzívnejšieho využívania technológií hybridných schôdzí, optimalizácie využívania budov, konsolidácie činností výboru a znižovania zbytočných logistických výdavkov; požaduje pravidelné správy o pokroku v súvislosti s vykonanými opatreniami a dosiahnutými úsporami;
12.	na základe dotazníka konštatuje, že zamestnanci výboru v roku 2024 uskutočnili 415 služobných ciest (300 v roku 2023) v celkovej sume 448 655 EUR, čo predstavuje 25 % nárast v porovnaní s rokom 2023 v dôsledku zvýšenia počtu služobných ciest a skutočných nákladov na lety a ubytovanie v hoteli; berie na vedomie odhad výboru, že pri uplatnení predpokladanej miery inflácie vo výške 21 % v období 2020 – 2023 na sumu, ktorú výbor zaplatil za služobné cesty v roku 2019 (t. j. 402 097 EUR) pred pandémiou COVID-19, v roku 2024 ušetril približne 40 000 EUR na nákladoch na služobné cesty; oceňuje politiku výboru obmedziť ročné výdavky na služobné cesty na nevyhnutné minimum; konštatuje, že predseda výboru absolvoval v roku 2024 služobné cesty v celkovej dĺžke 88 dní (oproti 69 dňom v roku 2023) s celkovými nákladmi približne 113 000 EUR (oproti približne 72 000 EUR v roku 2023), pričom tieto služobné cesty boli potrebné na účasť predsedu výboru na medzinárodných fórach, iniciatívach na úrovni Únie a iných podujatiach, ktoré si vyžadovali aktívnu účasť výboru;
13.	na základe informácií z dotazníka konštatuje, že spoločné Riaditeľstvo pre inovácie a informačné technológie výboru a VR vyčleňuje približne 4 % svojho rozpočtu na IT na kybernetickú bezpečnosť (nárast z 3 % v roku 2023), čo je stále ďaleko od cieľa 10 % stanoveného v príslušných právnych predpisoch; pripomína svoju výzvu spoluzákonodarcom a Komisii, aby túto skutočnosť zohľadnili v rámci ročného rozpočtového postupu; uznáva potrebu výboru modernizovať kybernetickú bezpečnosť pre oba výbory v celkovej výške približne 1,2 milióna EUR, čím by výdavky na kybernetickú bezpečnosť dosiahli 10 % celkového rozpočtu výboru na IT;
Vnútorné riadenie, výkonnosť a vnútorná kontrola
14. 	uznáva, že výbor zohráva zásadnú úlohu pri prispievaní k rozvoju politiky a rozhodovacím procesom Únie tým, že zastupuje hlasy všetkých oblastí organizovanej občianskej spoločnosti v rámci Únie, čím približuje Úniu jej občanom a zvyšuje demokratickú legitimitu právnych predpisov Únie; pripomína, že výbor má v rámci svojho ročného pracovného programu systém monitorovania výkonnosti s ukazovateľmi v rôznych oblastiach, ako sú IT, ľudské zdroje, prekladateľstvo a komunikácia, štruktúrovaný okolo piatich základných hodnôt a piatich kľúčových strategických cieľov v rámci stratégie generálneho sekretariátu na roky 2021 – 2025; domnieva sa však, že o pridanej hodnote jeho činností pre občanov Únie sa naďalej do veľkej miery informuje nedostatočne;  s uspokojením berie na vedomie, že výbor v nadväznosti na pripomienky uvedené v uznesení Európskeho parlamentu o absolutóriu za plnenie rozpočtu za rok 2023 (ďalej len „správa o následných opatreniach“) a v dotazníku uviedol, že po audite začal štruktúrovaný proces na zlepšenie monitorovania svojej výkonnosti zosúladením svojho výkonnostného rámca so strategickými cieľmi prostredníctvom kľúčových ukazovateľov výkonnosti a ukazovateľov vplyvu, ktoré majú byť v súlade s budúcimi strategickými cieľmi výboru; víta úsilie výboru začleniť meranie vplyvu do svojho rozhodovania a požaduje jasné kvantifikovateľné kľúčové ukazovatele výkonnosti a pravidelné podávanie správ s cieľom zabezpečiť merateľné výsledky a zodpovednosť; vyzýva výbor, aby ďalej posilňoval svoj rámec posudzovania vplyvu tým, že lepšie preukáže, ako sa jeho stanoviská a iniciatívy premietajú do konkrétnych politických výsledkov a hmatateľných prínosov pre občanov, keďže vyšší manažment výboru bude plniť dôležitú úlohu pri využívaní týchto ukazovateľov; očakáva, že bude informovaný o výsledkoch vykonávania tohto nového rámca prostredníctvom budúcich správ výboru pre orgán udeľujúci absolutórium;
15.	konštatuje, že výbor plní svoje poslanie prostredníctvom stanovísk, v ktorých sa odkazuje na legislatívne návrhy Komisie (žiadosti o vypracovanie stanoviska), a stanovísk z vlastnej iniciatívy, ktoré vyzývajú inštitúcie Únie, aby prijali opatrenia, ako aj prieskumných stanovísk, ktoré podporujú prácu Komisie na plánovaných iniciatívach, a že názory výboru možno zdôrazňovať v uzneseniach alebo zahrnúť do hodnotiacich a informačných správ; oceňuje činnosť výboru pri poskytovaní pomoci Európskemu parlamentu, Rade a Komisii v legislatívnom cykle v roku 2024; v tejto súvislosti konštatuje, že v roku 2024 výbor prijal 142 stanovísk a správ, čo je pokles z 213 v roku 2023, a usporiadal 148 vypočutí a 26 konferencií v porovnaní so 146 vypočutiami a 24 konferenciami v roku 2023; uznáva, že začiatok nového volebného obdobia v roku 2024 viedol k zníženiu počtu postúpení a následne aj počtu stanovísk, ktoré výbor v tomto roku prijal; konštatuje, že členovia výboru sa v roku 2024 zúčastnili na 518 schôdzach na vysokej úrovni, samitoch a konferenciách v porovnaní s 429 podujatiami v roku 2023; nabáda na uprednostňovanie iniciatív, ktoré podporujú hospodársky rast, konkurencieschopnosť a strategickú autonómiu Únie;
16.	nabáda výbor, aby pokračoval vo svojom úsilí zamerať svoju činnosť na oblasti, v ktorých môže poskytnúť jasné, merateľné a politicky relevantné príspevky, a aby ďalej rozvíjal ukazovatele založené na výkonnosti a vplyve, ktoré idú nad rámec výstupov založených na činnostiach a lepšie odrážajú výsledky a význam pre občanov;
17.	víta záväzok výboru vyplývajúci zo správy o následných opatreniach vypracovať stanoviská k pracovným právam, sociálnemu začleneniu a porušovaniu ľudských práv a rozšíriť rozsah svojich hodnotení v súvislosti s právnymi predpismi a programami Únie za predpokladu, že budú k dispozícii primerané zdroje;
18.	oceňuje opatrenia, ktoré výbor prijal v roku 2024 s cieľom zlepšiť viditeľnosť a vplyv svojej práce v politickom a legislatívnom cykle; víta oficiálne zavedenie nového formátu stanovísk vypracovaných na základe povinných podnetov Európskeho parlamentu, Rady alebo Komisie, ktoré sa uskutočnilo po pilotnom projekte; konštatuje, že nový formát zvyšuje užívateľskú prívetivosť a použiteľnosť pre zákonodarcu a zároveň zlepšuje stanovenie priorít práce výboru; ďalej konštatuje, že vďaka posilnenej kontrole vybraných stanovísk prostredníctvom kontrolného zoznamu a usmernení výbor očakáva, že tieto stanoviská zostanú relevantné aj po ich prijatí a budú súčasťou viacúrovňových legislatívnych procesov; ďalej víta začlenenie stanovísk výboru do nástroja EU Law Tracker (EULT) od apríla 2024, pričom už teraz sa objavujú ako odkazy v legislatívnych spisoch; s uznaním konštatuje, že výbor prijal aj interný plán na lepšie predvídanie priorít Únie, zlepšenie medziinštitucionálnej koordinácie, posilnenie šírenia informácií a následných opatrení a systematickejšie meranie vplyvu;
19.	oceňuje opatrenia, ktoré výbor prijal v roku 2024 na zlepšenie prístupnosti, zrozumiteľnosti a použiteľnosti svojich stanovísk pre inštitúcie Únie; zdôrazňuje, že cieľom takýchto opatrení je posilniť schopnosť zákonodarcov prijímať informované rozhodnutia;
20.	s uznaním konštatuje, že výbor pokročil vo viacerých hlavných iniciatívach, ktoré posilnili účasť, začlenenie a politický vplyv v celej Únii; konštatuje, že výbor od septembra 2024 prevzal vedúcu úlohu pri uplatňovaní mládežníckeho testu EÚ vo svojom procese tvorby stanovísk, do ktorého sa zapojila sieť 73 mládežníckych organizácií, a otestoval približne 40 stanovísk mládeže; víta a podporuje iniciatívy výboru na posilnenie účasti mladých ľudí na procese tvorby politík; berie na vedomie, že výbor rozšíril svoju angažovanosť v inkluzívnom dialógu s kandidátskymi krajinami v rámci prípravy na budúce rozšírenie prostredníctvom iniciatívy členov z kandidátskych krajín, ktorá umožňuje 146 zástupcom občianskej spoločnosti priamo prispievať k tvorbe stanovísk výboru prostredníctvom účasti v študijných skupinách, na zasadnutiach odbornej sekcie a na plenárnom zasadnutí (ktoré sa uskutočnilo v októbri 2024); oceňuje výbor za to, že presadzuje svoju európsku modrú dohodu, ktorá pomáha zaradiť odolnosť v oblasti vody do programu Únie; zdôrazňuje, že výbor naďalej viedol Európsku platformu pre obehové hospodárstvo a spoluorganizoval ekologické ocenenie EÚ v roku 2024, čím posilnil väzby so subjektmi občianskej spoločnosti v oblasti ekologického poľnohospodárstva; nabáda výbor, aby rozšíril rozsah pôsobnosti stanovísk tak, aby zahŕňali ďalšie právne predpisy Únie týkajúce sa verejných statkov a merateľné výstupy;
21.	vyzýva výbor, aby zlepšil vývoj komplexnej stratégie digitálnej transformácie, ktorá bude zahŕňať umelú inteligenciu, pričom musí zohľadniť potrebu zabezpečiť ľudský dohľad nad umelou inteligenciou; stratégia by sa mala vzťahovať aj na automatizáciu, interoperabilitu a správu údajov a jej súčasťou by mal byť spoľahlivý rámec zaisťujúci bezpečné, etické, zodpovedné a transparentné využívanie vznikajúcich technológií;
22.	so záujmom berie na vedomie snahu výboru, podľa informácií z dotazníka, prijať strategickejší prístup k určovaniu priorít svojej činnosti súvisiacej s vplyvom a založiť rozhodovanie na riadení vplyvu; v tejto súvislosti poukazuje na zorganizovanie troch strategických seminárov na vysokej úrovni s politickým vedením v rokoch 2024 a 2025, počas ktorých sa v rámci prognózovania vypracovali kritériá na určovanie alebo zrušenie priorít iniciatív a na zabezpečenie tematického súladu s dlhodobými potrebami občianskej spoločnosti, ako aj na ďalšie ciele; konštatuje, že toto určovanie priorít bude začlenené do hlavných činností výboru, keďže sa bude vykonávať každoročne a každých 2,5 roka sa doplní o preskúmanie všetkých orgánov, činností a významných podujatí výboru;
23.	konštatuje, v súvislosti s dodržiavaním predpisov v roku 2024, vysokú úroveň dodržiavania s priemernou mierou 85 % (87 % v roku 2023); vyjadruje poľutovanie nad tým, že účinnosť systému vnútornej kontroly klesla zo 78 % v roku 2023 na 66 % v roku 2024; v tejto súvislosti upozorňuje na rozdiel medzi formálnym dodržiavaním predpisov a praktickou účinnosťou v každodennej činnosti; vyzýva výbor, aby riešil štrukturálne príčiny poklesu účinnosti vnútornej kontroly, a to najmä posilnením kultúry informovanosti o rizikách, zlepšením interných komunikačných kanálov a urýchlením modernizácie systémov správy dokumentov a informácií; ďalej konštatuje, že v roku 2024 výbor prijal revidované rozhodnutie o zjednodušení 23 druhov overovania, ktoré sa bude uplatňovať od januára 2025; víta skutočnosť, že následné kontroly, ktoré sa už v súvislosti s týmito overovaniami vykonali, potvrdili, že zjednodušenie neprinieslo dodatočné riziká;
24.	berie na vedomie, že podľa výročnej správy o činnosti výboru za rok 2024 (ďalej len „správa výboru“), sa v roku 2024 uskutočnilo päť nových auditov týkajúcich sa príspevku na dĺžku trvania cesty a príspevku za vzdialenosť, riadenia rizík, odporúčaní, kľúčových ukazovateľov činnosti a výkonnosti a cestovných výdavkov – čo spolu viedlo k 14 odporúčaniam; berie na vedomie najmä zistenia vnútorného audítora týkajúce sa príspevku na dĺžku trvania cesty a príspevku za vzdialenosť, ako napríklad nedostatočne jasnú definíciu „obvyklého miesta pobytu“ a chýbajúce požiadavky na podpornú dokumentáciu; ďalej konštatuje, že 13 odporúčaní zostalo ku koncu januára 2025 otvorených; ďalej konštatuje, že sedem odporúčaní z predchádzajúcich auditov je stále otvorených, najmä pokiaľ ide o etiku a integritu, časy platieb, oprávnenia na zasadnutia, delegátov poradnej komisie pre priemyselné zmeny a strategický cyklus; v tejto súvislosti víta skutočnosť, že výbor prijal nové pravidlá týkajúce sa schvaľovania schôdzí, príspevkov a náhrad; vyzýva výbor, aby zabezpečil rýchle uzavretie všetkých zostávajúcich odporúčaní auditu, najmä tých, ktoré sa týkajú príspevkov, etiky a integrity, a aby naďalej informoval orgán udeľujúci absolutórium o pokroku dosiahnutom pri vykonávaní všetkých prebiehajúcich odporúčaní;
Ľudské zdroje, rovnosť a dobré pracovné podmienky zamestnancov
25.	konštatuje, že na konci roka 2024 mal výbor 713 zamestnancov v porovnaní so 707 v roku 2023; ďalej konštatuje, že v roku 2024 zamestnával 48 zmluvných zamestnancov a 144 dočasných zamestnancov (z toho 42 bolo prijatých v roku 2024) (v porovnaní so 49 zmluvnými zamestnancami a 130 dočasnými zamestnancami v roku 2023); zdôrazňuje, že je dôležité uzatvárať pracovné zmluvy na neurčitý čas s cieľom zachovať zručnosti, kontinuitu a produktívne a stabilné pracovné prostredie, a varuje pred nadmerným využívaním externých poskytovateľov služieb; okrem toho konštatuje, že výbor zamestnával 10 poskytovateľov služieb a 14 externých pracovníkov, ktorí pracovali interne, okrem pracovníkov v oblasti stravovania, údržby, ochrany a bezpečnosti; berie na vedomie, že v roku 2024 bola miera zamestnanosti 96 % (95,50 % v roku 2023) a že miera fluktuácie zamestnancov bola 5,60 % (pokles zo 7 % v roku 2023);
26.	vyzdvihuje, že výbor bol v roku 2024 už tretí rok po sebe čistým dovozcom talentov z iných inštitúcií, čo je výsledkom realizácie jeho akčného plánu náboru a udržania zamestnancov, pričom 42 % náborov v roku 2024 bolo spojených s medziinštitucionálnymi presunmi; na základe informácií zo správy o následných opatreniach ďalej konštatuje, že počet žiadostí, ktoré výbor dostal na stále pracovné miesta, sa zvýšil o 11,60 % a na pracovné miesta dočasných a zmluvných zamestnancov o 41 %; víta skutočnosť, že výbor vyhlásil interné výberové konanie, do ktorého sa môžu zapojiť dočasní a zmluvní zamestnanci, a že do konca roka 2025 sa očakáva vytvorenie zoznamu úspešných uchádzačov; zdôrazňuje, že interné výberové konania sú dôležité pre udržanie talentov a odborných znalostí a pre stabilizáciu ľudských zdrojov výboru vo všeobecnosti; s uspokojením berie na vedomie účasť výboru na kariérnych podujatiach a veľtrhoch (vrátane virtuálnych) a na dňoch otvorených dverí; berie na vedomie, že v roku 2024 výbor zorganizoval virtuálny veľtrh práce venovaný konkrétnym pracovným profilom a kariérnym príležitostiam, ktorý prilákal 270 účastníkov, pričom 19 z nich sa prihlásilo aj na prvé pracovné miesto, ktoré bolo v čase konania veľtrhu voľné;
27.	víta pokračujúce úsilie výboru o zlepšenie rámca ľudských zdrojov s cieľom stať sa atraktívnym zamestnávateľom a plne inkluzívnym pracoviskom, kde je každý jednotlivec cenený a môže naplno rozvinúť svoj potenciál; konštatuje, že výbor analyzoval výsledky prieskumu angažovanosti zamestnancov v roku 2023, identifikoval rôzne obavy a nakoniec inicioval cielené následné opatrenia, ktoré sa prijali v priebehu roka 2024; medzi týmito opatreniami uvádza okrem iného vykonávanie nového rozhodnutia o pracovných podmienkach (hybridná práca, nadčasy, osobitná dovolenka), revíziu pravidiel hodnotenia a povyšovania, prijatie novej politiky mobility a riadenia citlivých pracovných miest, vykonávanie novej stratégie a akčného plánu v oblasti rozmanitosti a inklúzie, ktoré boli prijaté koncom roka 2023, revíziu politiky riadenia neprítomnosti, ktorá sa má prijať v roku 2025, a (prebiehajúcu) prácu na novej stratégii výboru v oblasti zručností; víta ďalšie zlepšenie skóre angažovanosti zamestnancov, ako vyplýva z posledného prieskumu výboru, ktoré sa zvýšilo zo 70,5 % v roku 2023 na 75 % v roku 2025;
28.	konštatuje, že v roku 2024 výbor zamestnával zamestnancov zastupujúcich všetky štátne príslušnosti Únie, pričom niektoré z nich boli nadmerne zastúpené; s uspokojením konštatuje, že 62,70 % zamestnancov tvorili ženy a 37,30 % muži; na základe informácií zo správy o následných opatreniach konštatuje, že ženy zastávajú 52 % riadiacich pozícií, čím sa výbor v tomto smere radí na popredné miesto; opätovne víta vymenovanie ženy do funkcie generálneho tajomníka v januári 2024 ako pozitívny krok k dosiahnutiu rodovej vyváženosti; uznáva pokrok dosiahnutý v poslednom období pri uplatňovaní rodovej rovnosti a rozmanitosti ako strategických priorít na podporu kultúry začlenenia a úcty na pracovisku; víta vykonávanie stratégie a akčného plánu pre rozmanitosť a začlenenie, cielené programy mentorstva a rozvoja vedenia pre ženy a nedostatočne zastúpené skupiny; vyjadruje však poľutovanie nad tým, že percentuálny podiel žien vo vyššom manažmente zostal v roku 2024 nízky, pričom ženy v súčasnosti zastávajú len dve zo siedmich vyšších riadiacich pozícií, teda rovnako ako v roku 2023; uznáva, že nízka miera fluktuácie vyplývajúca z veľkosti výboru je jedným z dôvodov nízkeho podielu žien na týchto pozíciách; víta záväzok výboru zvyšovať informovanosť menovacích orgánov o tejto problematike, podporovať vyvážené menovanie žien a mužov a zapojiť sa do cielených opatrení prostredníctvom ženského fóra a fóra manažmentu, ktoré podporujú rozvoj vedúcich pozícií a kariérny postup žien v strednom manažmente;
29.	pripomína iniciatívu výboru zaviesť nový prístup k strategickému plánovaniu pracovnej sily a prideľovaniu zamestnancov, využívať zber údajov o zručnostiach zamestnancov a aktívne načúvať celej organizácii, ako aj úvahy o strategických prioritách zo strany politických orgánov výboru; v správe o následných opatreniach sa uvádza, že tento nový typ plánovania sa začne prostredníctvom pilotného projektu v obmedzenom počte služieb vybraných na základe strategických priorít; vyzýva výbor, aby orgán udeľujúci absolutórium priebežne informoval o pokroku a ďalšom vývoji; zdôrazňuje význam strategického plánovania pracovnej sily s cieľom optimalizovať prideľovanie zdrojov a zabezpečiť súlad s prioritami na vysokej úrovni;
30.	víta úsilie výboru o vytvorenie zdravého pracovného prostredia pre svojich zamestnancov; oceňuje najmä pozornosť, ktorú výbor venoval duševnému a fyzickému zdraviu zamestnancov, a úsilie vynaložené na zvyšovanie povedomia o otázkach súvisiacich so zdravím; berie na vedomie opatrenia výboru týkajúce sa riadenia práceneschopnosti, ako sú čiastočné úväzky zo zdravotných dôvodov a predĺžená práca na diaľku, s cieľom zabezpečiť, aby sa zamestnanci, ktorí sú dlhodobo práceneschopní, včas vrátili do práce; zaznamenáva pokles celkového počtu registrovaných dní práceneschopnosti o 7,50 % z 10 552 dní v roku 2023 na 9 763 dní v roku 2024, ako aj pokles miery absencie zo 4,08 % v roku 2023 na 3,75 % v roku 2024 (najnižší od roku 2021); vyjadruje poľutovanie nad tým, že výbor znovu nie je schopný poskytnúť údaje o prípadoch vyhorenia; spomedzi argumentov výboru uvádza, že zamestnanci nie sú povinní vopred zdieľať zdravotné údaje, že vyhorenie nie je uznanou lekárskou diagnózou a že príčiny vyhorenia nemusia súvisieť s prácou, ako aj lekárske tajomstvo; konštatuje, že výbor zhromažďuje anonymizované štatistické údaje o práceneschopnosti súvisiacej s duševným zdravím, ale dostupné údaje neumožňujú rozlíšenie medzi vyhorením súvisiacim s prácou a inými problémami, ktoré nesúvisia s prácou; zdôrazňuje však, že vyhorenie možno merať aj bez lekárskych údajov, pričom existujú nástroje na hodnotenie vyhorenia súvisiaceho s prácou, ktoré možno použiť, a Európska agentúra pre bezpečnosť a ochranu zdravia pri práci (EU-OSHA) podporuje anonymné dotazníky na meranie stresu súvisiaceho s prácou a faktorov vyhorenia oddelene od duševných problémov nesúvisiacich s prácou; vyzýva výbor, aby sa v súvislosti so zberom údajov o vyhorení prostredníctvom lekárskych alebo nemedicínskych nástrojov poradil aj s európskym dozorným úradníkom pre ochranu údajov (EDPS) a aby orgán udeľujúci absolutórium informoval o následných opatreniach;
31.	na základe informácií z dotazníka konštatuje, že v roku 2024 výbor a VR spustili projekt SPaCES na modernizáciu a optimalizáciu svojich pracovných priestorov prostredníctvom plne participatívneho a transparentného postupu, do ktorého boli zapojení zástupcovia zamestnancov a sociálni partneri; zdôrazňuje, že projekt predstavuje dlhodobú transformáciu zameranú na zlepšenie efektívnosti, spolupráce a flexibility v oboch inštitúciách v súlade s hybridnou prácou; konštatuje, že projekt SPaCES sa realizuje prostredníctvom plne participatívneho prístupu, ktorý zabezpečuje zapojenie a zastúpenie zamestnancov v každej fáze; poznamenáva, že prvá fáza, ktorú podporuje externý dodávateľ a ktorá sa má ukončiť v lete 2025, zahŕňa pracovné semináre s vedením a všetkými útvarmi oboch výborov, ako aj podrobnú pracovnú analýzu založenú na činnostiach s cieľom určiť budúce potreby pracovných priestorov; víta skutočnosť, že bola vytvorená špecializovaná riadiaca štruktúra, projektový tím a sieť kontaktných miest, ktoré postup riadia, zabezpečujú transparentnosť a zastupujú všetky relevantné záujmy;
32.	konštatuje, že výbor zamestnal 52 stážistov dlhodobo (5 mesiacov) a dvoch stážistov krátkodobo, z ktorých všetci dostali v roku 2024 mesačný príspevok v súlade s uznesením Európskeho parlamentu zo 14. júna 2023 o kvalitných stážach v Únii (2020/2005(INL)), v ktorom sa požaduje, aby všetky stáže v Európe boli platené;
33.	víta intenzívny a štruktúrovaný sociálny dialóg v postupoch organizačných zmien v priebehu roka 2024; nabáda výbor, aby zachoval a ďalej posilňoval systematické zapájanie zástupcov zamestnancov do reforiem súvisiacich okrem iného s digitalizáciou, vnútornou reorganizáciou a novými pracovnými metódami;
Etický rámec a transparentnosť
34.	pripomína, že v medziach posilneného etického rámca sa výbor a vnútorný audítor dohodli na akčnom pláne týkajúcom sa auditu etiky a integrity výboru, ktorý obsahuje desať odporúčaní, z ktorých osem bolo uzavretých do marca 2025; na základe správy o následných opatreniach konštatuje, že výbor sa zaoberal dvomi zostávajúcimi otvorenými odporúčaniami tým, že zrevidoval a aktualizoval príručku týkajúcu sa povinností úradníkov výboru, ktorej obsah bude uvedený aj na intranete výboru;
35.	konštatuje, že výbor v roku 2024 pokračoval v odbornej príprave zamestnancov a zvyšoval povedomie o témach súvisiacich s etikou; s uspokojením konštatuje, že výbor ponúka školenia o etike a bezúhonnosti, ktoré sú povinné pre všetkých zamestnancov, pričom v roku 2024 sa na deviatich takýchto školeniach zúčastnilo 54 účastníkov; ďalej konštatuje, že v priebehu roka 2024 sa 40 zo 47 vedúcich pracovníkov zúčastnilo na školeniach o rešpekte na pracovisku a úlohe vedúcich pracovníkov a 25 zamestnancov sa zúčastnilo na školeniach, ktoré ponúkol Vyšetrovací a disciplinárny úrad Komisie, o možných pokušeniach, ktoré majú disciplinárne dôsledky; víta skutočnosť, že z prieskumov vyplýva vysoká miera informovanosti zamestnancov výboru o jeho pevných hodnotách a etických normách, postupoch pri oznamovaní priestupkov a sieti dôverných poradcov;
36.	na základe dotazníka konštatuje, že v roku 2024 boli nahlásené dva prípady údajného obťažovania, ktoré boli prešetrené a uzavreté v roku 2025, pričom v jednom prípade nebolo zistené obťažovanie a v druhom prípade bolo prijaté formálne ospravedlnenie za nevhodné správanie dotknutej osoby; ďalej konštatuje, že bolo prijaté rozhodnutie v inom prípade, predloženom pred rokom 2024, o obťažovaní spojenom s disciplinárnym konaním; ďalej konštatuje, že v roku 2024 nebolo nahlásené žiadne sexuálne obťažovanie; opakuje, že je potrebná politika nulovej tolerancie voči obťažovaniu s cieľom zabezpečiť ochranu dobrých podmienok zamestnancov, a pripomína, že je to povinnosť každého zamestnávateľa;
37.	zo správy o následných opatreniach berie na vedomie vývoj týkajúci sa súdneho konania, ktoré začali belgické orgány proti bývalému členovi výboru obvinenému z nevhodného správania v súvislosti so sťažnosťou na obťažovanie v rámci výboru, ktorá bola otvorená a ukončená výborom v roku 2023; konštatuje, že toto konanie je prerušené, keďže príslušný belgický súd požiadal Súdny dvor Európskej únie o vysvetlenie výkladu článku 10 Protokolu č. 7 o výsadách a imunitách Európskej únie; vyzýva výbor, aby priebežne informoval orgán udeľujúci absolutórium o ďalšom vývoji v tejto veci;
38.	s uspokojením konštatuje, že výbor je lídrom v oblasti transparentnosti, keďže je prvým orgánom, ktorý sa okrem pôvodných signatárov pripojil k registru transparentnosti Únie; víta opatrenia transparentnosti, ktoré výbor prijal, vrátane odporúčania, aby sa členovia výboru stretávali len s registrovanými zainteresovanými stranami, povinnosti členov výboru zverejňovať svoje schôdze na internete a možnosti spravodajcov výboru, a to aj prostredníctvom pilotného projektu iniciovaného v roku 2025, pripojiť k svojim stanoviskám „legislatívnu stopu“; konštatuje, že stanoviská výboru sú v súčasnosti viditeľné ako míľniky v rámci legislatívnych spisov v nástroji EULT; ďalej s uspokojením berie na vedomie opatrenia výboru v oblasti transparentnosti, ktoré vyplývajú z dotazníka, pokiaľ ide o jeho základné administratívne operácie v oblastiach, ako sú financie, obstarávanie, ľudské zdroje a prístup k dokumentom;
[bookmark: _Hlk216797257]39.	konštatuje, že výbor má pevný rámec na predchádzanie konfliktom záujmov a zamedzenie prípadom javu otáčavých dverí; v súvislosti so svojimi zamestnancami konštatuje, že výbor zabezpečuje, aby sa pri všetkých postupoch náboru a výberu zamestnancov zohľadňoval konflikt záujmov; berie na vedomie, že zamestnanci sú povinní aktívne oznámiť každú situáciu, ktorá by mohla viesť ku konfliktu záujmov; v prípade členov výboru poznamenáva, že v prípade zmeny informácií, ktoré nahlásili, predložia nové vyhlásenie najneskôr do dvoch mesiacov od príslušnej zmeny; v súvislosti so svojimi členmi konštatuje, že etická komisia výboru sa zaoberala jednou žiadosťou o usmernenie v súvislosti s možným konfliktom záujmov; v súvislosti so zamestnancami výboru konštatuje, že v roku 2024 neboli hlásené žiadne prípady konfliktu záujmov alebo oznámenia protispoločenskej činnosti;
[bookmark: _Hlk216869267]40.	so znepokojením berie na vedomie podozrenie z podvodu, do ktorého bol zapojený externý poskytovateľ služieb, ktoré Európsky úrad pre boj proti podvodom (OLAF) zamietol a prípad bol následne postúpený Európskej prokuratúre (EPPO) pre potenciálne trestné činy v roku 2024; na základe informácií z dotazníka s uspokojením konštatuje, že výbor v tomto prípade plne spolupracuje s Európskou prokuratúrou; ďalej konštatuje, že poskytovateľ služieb zaplatil výboru dohodnutú zmluvnú pokutu; v tejto súvislosti víta opatrenia, ktoré výbor prijal s cieľom lepšie predchádzať takýmto prípadom v budúcnosti prostredníctvom prísnejších kontrol dodržiavania predpisov pri obstarávaní a realizácii zmlúv a posilnením usmernení a odbornej prípravy v tejto oblasti; konštatuje, že jeden prípad úradu OLAF z roku 2023 bol vrátený výboru na účely zjednodušeného interného administratívneho vyšetrovania, ktoré sa začalo v roku 2024 a viedlo k záverečnej správe určenej menovaciemu orgánu v júli 2025; vyzýva výbor, aby informoval orgán udeľujúci absolutórium o tom, či bolo v tejto veci prijaté konečné rozhodnutie; ďalej konštatuje, že vyšetrovanie, ktoré začal ombudsman v roku 2023, bolo ukončené v roku 2024 so zistením, že zo strany výboru nedošlo k nesprávnemu úradnému postupu;
41.	na základe informácií z dotazníka s uspokojením konštatuje, že výbor v nadväznosti na predchádzajúce výzvy Európskeho parlamentu vypracoval stratégiu boja proti podvodom, ktorá zahŕňa sprievodný akčný plán s konkrétnymi opatreniami, ktoré sa majú vykonať a ktoré sa týkajú politík odbornej prípravy, ako aj informačných kampaní a revidovaných dohôd o spolupráci s úradom OLAF a Európskou prokuratúrou, ktoré boli predložené na medziútvarovú konzultáciu a postup prijímania; žiada výbor, aby informoval orgán udeľujúci absolutórium o vývoji v týchto veciach; víta skutočnosť, že výbor zorganizoval dve školenia o informovanosti o podvodoch a ich prevencii vo verejnom obstarávaní, ktoré viedli zamestnanci úradu OLAF a na ktorých sa zúčastnilo 21 účastníkov, a jedno informačné stretnutie zorganizované spolu s úradom EPPO s cieľom oboznámiť zamestnancov výboru s mandátom Európskej prokuratúry a poskytnúť im usmernenia o tom, ako jej nahlasovať potenciálne prípady; vyzýva výbor, aby posilnil svoje postupy v oblasti posudzovania rizík, prevencie, odhaľovania a následných opatrení pri vykonávaní stratégie boja proti podvodom;
[bookmark: _Hlk216263307]Digitalizácia, kybernetická bezpečnosť a ochrana údajov
[bookmark: _Hlk224229242]42.	konštatuje, že kombinovaný rozpočet výboru a VR na IT v roku 2024 predstavoval 13 700 000 EUR v porovnaní so sumou 12 700 000 EUR v roku 2023, t. j. zvýšenie o 7,87 %, pričom 760 000 EUR (približne 6 %) z tohto rozpočtu bolo v roku 2024 vyplatených na kybernetickú bezpečnosť; na základe informácií z dotazníka konštatuje, že financovanie projektov v oblasti IT sa v porovnaní s rokom 2023 zvýšilo o 109 000 EUR, čo predstavuje nárast o 4 %, a to najmä na podporu programu M365 Workplace a programu transformácie kybernetickej bezpečnosti; ďalej konštatuje, že výdavky na zariadenia vzrástli o 117 000 EUR (t. j. o 20 %), najmä v dôsledku úpravy cien a strategických investícií do telefónnej infraštruktúry; berie na vedomie obavy výboru, že je štrukturálne nedostatočne financovaný v oblasti digitalizácie a kybernetickej bezpečnosti, a varuje, že pretrvávajúce nedostatočné investície do kybernetickej bezpečnosti predstavujú štrukturálne riziko pre integritu inštitúcií, orgánov, úradov a agentúr Únie; vyzýva výbor, aby prijal štruktúrovaný plán na postupné dosiahnutie referenčnej hodnoty 10 % výdavkov na kybernetickú bezpečnosť vrátane ročných míľnikov, stanovenia priorít na základe rizika a pravidelného podávania správ orgánu udeľujúcemu absolutórium; zdôrazňuje potrebu posilnenej spolupráce s tímom reakcie na núdzové počítačové situácie v európskych inštitúciách, orgánoch a agentúrach (CERT-EU) a s inštitúciami, orgánmi, úradmi a agentúrami Únie s cieľom zabezpečiť súdržnú a pevnú pozíciu v oblasti kybernetickej bezpečnosti; v tejto súvislosti vyjadruje poľutovanie nad tým, že rozpočtový orgán nezaradil do rozpočtu Únie na rok 2026 sumu 1 176 000 EUR potrebnú na to, aby výbor (a VR) mohol uskutočniť rozsiahlu modernizáciu kybernetickej bezpečnosti, čím sa stal cieľ uvedený v nariadení (EÚ, Euratom) 2023/2841[footnoteRef:7] venovať približne 10 % svojich celkových výdavkov na IT v oblasti kybernetickej bezpečnosti nedosiahnuteľným; požaduje primerané finančné prostriedky, ktoré by výboru a Výboru regiónov umožnili výrazne zlepšiť kybernetickú bezpečnosť; [7:  	Nariadenie Európskeho parlamentu a Rady (EÚ, Euratom) 2023/2841 z 13. decembra 2023, ktorým sa stanovujú opatrenia na zabezpečenie vysokej spoločnej úrovne kybernetickej bezpečnosti v inštitúciách, orgánoch, úradoch a agentúrach Únie (Ú. v. EÚ L, 2023/2841, 18.12.2023, ELI: http://data.europa.eu/eli/reg/2023/2841/oj).] 

43.	upozorňuje na kľúčové zlepšenia v oblasti digitalizácie a riadenia IT v roku 2024, ako je napríklad rozšírenie pokrytia WiFi, spustenie pilotných projektov Microsoft 365 a umelej inteligencie, migrácia do cloudu a zvyšovanie informovanosti prostredníctvom Dní kybernetickej bezpečnosti; víta viacročnú digitálnu stratégiu (2024 – 2026), ktorú zaviedlo Riaditeľstvo pre inovácie a informačné technológie a ktorá sa opiera o štyri hlavné programy: M365 (program digitálneho pracoviska), ARES (systém Komisie na správu dokumentov), EdiT (spoločný nástroj inštitúcií Únie na prípravu legislatívnych dokumentov) a kybernetická bezpečnosť; na základe správy výboru a informácií z dotazníka konštatuje, že digitálnou stratégiou výboru na roky 2024 – 2026 sa zavádza revidovaný model digitálneho riadenia zameraný na posilnenie spolupráce inštitúcií, zefektívnenie pracovných postupov, automatizáciu procesov, zlepšenie tvorby právnych predpisov a posilnenie odolnosti;
44.	na základe dotazníka berie na vedomie zavedenie systému HAN (HERMES-ARES-NOMCOM) na bezpečnú správu dokumentov, dodržiavanie pravidiel ochrany údajov a prijatie editora EdiT XML na tvorbu právnych predpisov; víta pokrok dosiahnutý v oblasti správy záznamov, pričom úplné zavedenie sa očakáva do roku 2026; potvrdzuje zlepšenie infraštruktúry IT vrátane automatizácie, migrácie do cloudu a zavedenia nového nástroja na riadenie ľudských zdrojov (HRT, ktorý nahradí Sysper) v roku 2024;
45.	konštatuje, že výbor využíva platformu Komisie pre neurónový strojový preklad eTranslation na automatické generovanie prekladov ako ďalšiu pomôcku pri práci prekladateľov; konštatuje, že výbor zároveň úspešne uskutočnil pilotný projekt prepisu reči na text na báze umelej inteligencie s využitím softvéru vyvinutého Svetovou organizáciou duševného vlastníctva (WIPO) v roku 2024; ďalej konštatuje, že Riaditeľstvo pre preklady začalo v júni 2024 jednoročný pilotný projekt s cieľom posúdiť používanie nástroja DeepL ako alternatívneho prekladateľského nástroja, pri ktorom sa usúdilo, že neprináša pridanú hodnotu v porovnaní s už zavedenými systémami na preklad dokumentov výboru;
46.	na základe informácií z dotazníka konštatuje, že výbor úzko spolupracuje s tímom CERT-EU a používa rôzne nástroje a nepretržité monitorovanie na zisťovanie a riešenie zraniteľností systémov; ďalej uvádza, že Riaditeľstvo pre informácie a inovačné technológie začalo implementovať „Essentials 8“, rámec kybernetickej bezpečnosti NIST a OWASP ako referenčné modely na posilnenie riadenia rizík, zlepšenie riadenia a integráciu bezpečnosti v rámci procesov identifikácie, ochrany, detekcie, reakcie a obnovy; uznáva, že práca na dosiahnutí úplného súladu s prevádzkovými a regulačnými požiadavkami pokračuje; v správe o následných opatreniach sa uvádza, že kybernetická bezpečnosť bola výborom preformulovaná ako spoločná zodpovednosť všetkých zamestnancov, ktorá je podporovaná viacročným plánom, nepretržitou odbornou prípravou a kampaňami na zvyšovanie informovanosti;
47.	s uspokojením konštatuje, že komunikačné kanály výboru sú prístupné aj pre osoby so zdravotným postihnutím; konštatuje, že výbor uplatňuje pravidlá pre prístupnosť webového obsahu a pri väčšine svojich aplikácií zabezpečuje komplexnú prístupnosť; v tejto súvislosti poznamenáva, že webové sídlo výboru pravidelne kontrolujú odborníci na prístupnosť, ktorí vydávajú odporúčania, ktoré sa následne zavádzajú, pričom ďalší audit sa má uskutočniť v roku 2026;
48.	oceňuje úsilie výboru v roku 2024 zabezpečiť, aby zamestnanci získali digitálne zručnosti potrebné pre čoraz viac digitalizované pracovné prostredie, a na realizáciu cielených informačných kampaní, ponuku komplexného programu odbornej prípravy a koučingu a udržiavanie aktuálnej znalostnej databázy IT s rozhraním využívajúcim umelú inteligenciu na podporu rozvoja zamestnancov; podporuje odbornú prípravu v oblasti kybernetickej bezpečnosti a bezpečného, etického a efektívneho využívania umelej inteligencie;
49.	zo správy o následných opatreniach vyplýva, že EDPS nezačal v roku 2024 žiadne vyšetrovanie týkajúce sa uplatňovania pravidiel ochrany údajov vo výbore; konštatuje však, že vyšetrovanie týkajúce sa riadenia externého auditu, ktoré sa začalo v roku 2023, stále prebieha; žiada výbor, aby priebežne informoval orgán udeľujúci absolutórium o vývoji v tejto veci;
Budovy
50.	na základe správy o následných opatreniach konštatuje, že výbor pracuje na dlhodobej stratégii v oblasti budov vzhľadom na nadchádzajúcu rekonštrukciu budovy SPAAK a skutočnosť, že budova B-100 bude v auguste 2026 uvoľnená; ďalej berie na vedomie, že výsledky prebiehajúcich technických a environmentálnych auditov budov výboru budú zahrnuté do tejto stratégie; vyzýva výbor, aby o týchto otázkach priebežne informoval orgán udeľujúci absolutórium;
51.	oceňuje, že výbor v roku 2024 dokončil modernizáciu a zlepšenie prístupnosti všetkých šiestich výťahov na západnej strane budovy JDE vrátane jedného výťahu, ktorý je špeciálne určený pre osoby so zníženou pohyblivosťou; víta významné zlepšenia zavedené pre osoby na invalidných vozíkoch, nevidiacich a osoby so zrakovým postihnutím, nepočujúcich a osoby so zníženou pohyblivosťou alebo iným fyzickým obmedzením vrátane zdokonalenej zvukovej a vizuálnej signalizácie, upravených ovládacích prvkov, predĺžených časov pri vstupe do dverí, zrkadiel, bezpečnostných prvkov a zábradlí;
52.	v správe výboru sa uvádza, že v roku 2024 bol v budove JDE v spolupráci s VR vytvorený nový spoločný komunikačný priestor; zdôrazňuje, že zariadenie, ktoré sa nachádza v priestoroch bývalej knižnice, zahŕňa najmodernejšie nahrávacie štúdio, miestnosť na rozhovory a vyhradený konferenčný priestor;
Životné prostredie a udržateľnosť
53.	na základe dotazníka konštatuje, že v roku 2024 výbor vyčlenil 198 894 EUR na ekologizáciu svojich činností, pričom 55 % je určených na poradenské a odborné služby v oblasti energetického manažmentu a energetickej účinnosti a 45 % na zlepšenie infraštruktúry, ako je LED osvetlenie, parkovanie bicyklov a meranie spotreby energie; víta, že tieto investície spolu s pokračujúcimi iniciatívami v oblasti inovatívnych stavebných zariadení, 100 % ekologickej elektriny, inteligentných technológií na úsporu energie a digitalizácie prispeli k zníženiu spotreby energie a emisií;
54.	na základe informácií z dotazníka konštatuje pokles spotreby elektrickej energie (–19 %), plynu (–13 %) a vody (–12 %), ako aj zníženie množstva odpadu (–12 %) a nárast spotreby papiera (+1 %) v roku 2024 v porovnaní s rokom 2023; víta ďalšie zníženie emisií uhlíka na ekvivalent plného pracovného času o 4,30 % (bez započítania emisií z ciest členov výboru) v tom istom období; na základe informácií z dotazníka berie na vedomie opatrenia výboru na podporu udržateľnejších možností cestovania medzi jeho zamestnancami a členmi a prebiehajúcu revíziu príručky o služobných cestách pre zamestnancov, ktorej kľúčovým prvkom bude environmentálna stopa; víta ďalšie zameranie výboru na odpadové hospodárstvo a recykláciu s cieľom podporiť kultúru znižovania množstva odpadu a efektívneho využívania zdrojov;
55.	s uspokojením konštatuje, že všetky výzvy výboru na predkladanie ponúk nad 60 000 EUR a výzvy nad 25 000 EUR, ktoré sú riadené spoločne s VR, obsahujú doložky o udržateľnosti v súlade s normami energetickej únie, Európskou zelenou dohodou a zásadami obehového hospodárstva; konštatuje, že nová rámcová zmluva výboru o stravovacích službách, ktorá nadobudla platnosť v auguste 2024, obsahuje požiadavky na ekologické a miestne produkty, potravinové dary a sezónne ovocie a zeleninu;
56.	na základe dotazníka s uspokojením konštatuje, že výbor pokračuje v úsilí o podporu udržateľnej mobility svojich zamestnancov; berie na vedomie najmä skutočnosť, že výbor ponúka finančné príspevky na cestovné lístky na verejnú dopravu, pre zamestnancov, ktorí na dochádzanie do práce používajú bicykel, a od roku 2024 aj príspevky na predplatné sezónneho cestovného lístka belgických železníc, aby sa zohľadnili úvahy o hybridných pracovných režimoch; berie na vedomie plán výboru zúčastniť sa spoločne s VR na verejnej súťaži (ktorá sa má opätovne vyhlásiť v roku 2026) pod vedením Komisie na nákup a údržbu elektrických bicyklov; víta pokračujúcu spoluprácu s regiónom hlavného mesta Brusel v oblasti plánovania mobility a účasť výboru na medziinštitucionálnych iniciatívach, ktoré prispievajú ku kultúre udržateľného dochádzania do práce;
Medziinštitucionálna spolupráca
57.	oceňuje úzku spoluprácu, ktorú výbor nadviazal s VR na administratívnej úrovni, keďže oba výbory majú spoločné priestory a spoločné služby v oblasti prekladov, infraštruktúry, logistiky, bezpečnosti, verejného obstarávania, finančného riadenia a IT, pričom si zachovávajú úplnú inštitucionálnu autonómiu; konštatuje, že oba výbory v záujme rozšírenia spolupráce v iných oblastiach a vzhľadom na rozpočtové obmedzenia spoločne začali v roku 2024 dva kľúčové projekty, t. j. projekt SPaCES na transformáciu kancelárskeho prostredia a strategickú reformu Riaditeľstva pre preklady prostredníctvom štrukturálnej reorganizácie, lepšieho využívania jazykových technológií a postupného znižovania kapacity ľudských prekladov v záujme zvýšenia efektívnosti a hospodárnosti;
58.	víta pozitívne výsledky dosiahnuté počas prvého roka vykonávania dohody výboru a VR v audiovizuálnej oblasti, ako sú rozpočtové úspory vo výške približne 140 000 EUR v porovnaní s nezávisle riadeným projektom a zvýšená kapacita produkcie, pričom do júna 2025 bolo vyrobených už 85 videí v porovnaní približne s 90 videami za celý rok 2024;
59.	oceňuje, že výbor dosiahol výrazné úspory vďaka vykonávaniu dohody o spolupráci s VR, ktorá vytvorila spoločné služby pokrývajúce úlohy najmä v oblasti IT, logistiky a verejného obstarávania; s uspokojením berie na vedomie informácie z dotazníka o tom, že výbor dosiahol v roku 2024 odhadované úspory v oblasti IT (približne 16 miliónov EUR), infraštruktúry (približne 8 miliónov EUR), tlačiarenských služieb (približne 125 000 EUR) a bezpečnostných služieb (približne 800 000 EUR); ďalej konštatuje, že ak by výbor a VR mali oddelené prekladateľské služby a verejné obstarávanie, celkové náklady na zamestnancov by boli vyššie najmenej o 30 %; opakuje svoju výzvu na čo najväčšie rozšírenie tejto spolupráce až na úroveň vytvorenia jednotnej správy pre spoločné služby a oddelenia služieb a útvarov zodpovedných za svoje hlavné nezávislé mandáty;
60.	s uspokojením berie na vedomie významné rozpočtové a administratívne úspory, ktoré výbor dosiahol prostredníctvom dohôd o úrovni poskytovaných služieb, najmä s Komisiou v súvislosti s používaním finančných a kľúčových IT nástrojov na riadenie ľudských zdrojov; víta ďalšiu účasť výboru na medziinštitucionálnych postupoch verejného obstarávania, ktoré vedú iné inštitúcie, ako napríklad Európsky parlament a Komisia, v oblastiach, ako sú služobné cesty, poistenie, cestovanie, informačné technológie, preklady a audiovizuálne zariadenia; na základe informácií z dotazníka konštatuje, že celkové náklady, ktoré výboru vznikli v súvislosti s externým zabezpečovaním osobitných služieb Komisiou, sa zvýšili zo 793 600 EUR v roku 2023 na 893 000 EUR v roku 2024;
[bookmark: _Hlk216940933]61.	berie na vedomie niektoré udalosti a údaje týkajúce sa spolupráce medzi výborom a Európskym parlamentom v roku 2024: prijatie novej dohody o spolupráci, podpísanie memoranda o porozumení o spolupráci v rámci prípravy na voľby do Európskeho parlamentu, účasť 55 poslancov na 38 podujatiach výboru, účasť výboru na 32 podujatiach Európskeho parlamentu, ako aj účasť na rôznych bilaterálnych stretnutiach a stretnutiach politických skupín;
62.	berie na vedomie niektoré udalosti a údaje týkajúce sa spolupráce medzi výborom a Komisiou v roku 2024: účasť členov Komisie na 10 plenárnych zasadnutiach výboru a iných podujatiach organizovaných výborom, viac ako 30 spoločných komunikačných projektov zameraných na zapojenie občianskej spoločnosti, 20 konkrétnych spoločných aktivít, príspevky výboru do 17 expertných skupín Komisie, šesť prieskumných stanovísk a tri hodnotiace správy, ktoré výbor vypracoval na žiadosť Komisie;
63.	berie na vedomie niektoré udalosti a údaje týkajúce sa spolupráce medzi výborom a Radou/Európskou radou v roku 2024: tri stretnutia na vysokej úrovni s predsedami Európskej rady a 21 prieskumných stanovísk, ktoré výbor vypracoval na žiadosť belgického a maďarského predsedníctva;
64.	konštatuje, že rozpočtové úspory a zvýšenie efektívnosti sa naďalej dosahovali prostredníctvom aktívnej spolupráce medzi výborom a inštitúciami Únie v roku 2024, a to aj organizovaním plenárnych zasadnutí výboru v priestoroch Komisie a Európskeho parlamentu, kde sa priestory a súvisiace služby poskytujú buď bezplatne, alebo za sadzby nižšie ako ceny na vonkajšom trhu;
65.	konštatuje, že výbor zohráva kľúčovú úlohu pri posilňovaní väzieb s národnými hospodárskymi a sociálnymi radami členských štátov a medzi nimi; v tejto súvislosti berie na vedomie začatie činnosti novej tematickej pracovnej skupiny zloženej z 13 národných hospodárskych a sociálnych rád, uverejnenie 32 spravodajských článkov a 26 zhrnutí správ prijatých národnými hospodárskymi a sociálnymi radami, zorganizovanie výročného stretnutia predsedov a generálnych tajomníkov národných hospodárskych a sociálnych rád v Bruseli a spoločne zorganizovaný seminár so 100 účastníkmi z radov európskych sociálnych partnerov, organizácií občianskej spoločnosti, zástupcov inštitúcií Únie a akademikov v roku 2024; vyzýva, aby sa pokračovalo v spolupráci na témach spoločného záujmu a vo výmene osvedčených postupov, a to s dôrazom na kľúčovú úlohu občianskej spoločnosti pri riešení súčasných výziev Únie;
Komunikácia
66.	na základe informácií z dotazníka konštatuje, že celkový rozpočet výboru na komunikáciu, publikácie a získavanie dokumentácie predstavoval v roku 2024 približne 2,5 milióna EUR (približne rovnako ako v roku 2023), čo predstavuje 1,4 % celkového rozpočtu výboru po presunoch na rok 2024; víta skutočnosť, že výbor v roku 2024 sústredil svoje zdroje na obmedzený počet komunikačných priorít súvisiacich s legislatívnymi prioritami inštitúcií Únie (ako sú dostupnosť energie, umelá inteligencia, duševné zdravie, strategická autonómia, hospodárska reforma, rodová rovnosť, mládež a rozšírenie), čo je v súlade s komunikáciou výboru zameranou na dosah;
67.	na základe dotazníka a správy výboru konštatuje, že výbor v roku 2024 realizoval komplexný komunikačný plán v rámci kampane pred voľbami do Európskeho parlamentu prostredníctvom miestnych podujatí s dosahom na verejnosť a Týždňa občianskej spoločnosti; v tejto súvislosti oceňuje, že 104 členov výboru sa zúčastnilo na 122 informačných podujatiach, na ktorých sa priamo zúčastnilo približne 350 000 občanov, a to okrem informačných podujatí v sociálnych médiách; ďalej oceňuje výsledky, ktoré výbor zaznamenal v súvislosti s organizáciou Týždňa občianskej spoločnosti, t. j. 800 účastníkov, viac ako 8 000 interakcií, viac ako 1 milión zobrazení a približne 96 000 pozretí videí, čo znamená silnú prítomnosť v sociálnych médiách;
68.	víta úsilie výboru o zvýšenie viditeľnosti svojej práce; domnieva sa však, že treba vyvinúť ďalšie úsilie na zabezpečenie toho, aby komunikačné činnosti jasne vysvetľovali úlohu výboru a konkrétne príspevky k pôsobeniu Únie na mieste spôsobom, ktorý je prístupný a zmysluplný pre občanov; oceňuje spustenie platformy NaviGate v máji 2024; konštatuje, že táto platforma, ktorá pridáva webové odkazy do nástroja EU Law Tracker, výrazne zviditeľnila prácu výboru a zlepšila používateľskú skúsenosť poslancov, zamestnancov, návštevníkov z iných inštitúcií a verejnosť, pričom v roku 2024 dosiahla 4 600 jedinečných návštevníkov;
69.	zo správy výboru vyplýva, že jeho prítomnosť v sociálnych médiách sa naďalej rozširovala, pričom štyri hlavné účty výboru dosiahli celkový nárast počtu sledovateľov o viac ako 18 % v porovnaní s rokom 2023; zdôrazňuje, že angažovanosť výrazne vzrástla, keď sa zvýšila o 45 % a prekročila 416 000 interakcií na všetkých platformách; ďalej uvádza, že do konca roka 2024 dosiahol výbor 62 868 sledovateľov na platforme X, 79 647 sledovateľov na platforme LinkedIn, 49 494 sledovateľov na Facebooku a 29 987 sledovateľov na Instagrame, čo odráža silný rast jednotlivých platforiem v porovnaní s rokom 2023; konštatuje, že najväčší nárast počtu sledovateľov bol zaznamenaný na účte Instagram v roku 2024 (+72 %); konštatuje, že v súlade so spoločným prístupom inštitúcií Únie otvoril výbor v roku 2024 svoj prvý účet na platforme Bluesky, aby zabezpečil svoju oficiálnu prítomnosť, pričom na tejto platforme začne byť aktívny v januári 2025.

